*Projecte d’orde de la Conselleria d’Educació, Universitats i Ocupació, per la qual es desenvolupen, per a la Comunitat Valenciana, els currículums dels cicles formatius de grau bàsic de totes les famílies professionals, segons el que es disposa en el Reial decret 659/2023, de 18 de juliol, pel qual es desenvolupa l’ordenació del sistema de formació professional*

[PREÀMBUL](#_Toc168492983)

[Base primera. Objecte i àmbit d’aplicació](#_Toc168492984)

[Base segona. Temporització](#_Toc168492985)

[Base quarta. Projecte Intermodular d’Aprenentatge Col·laboratiu](#_Toc168492986)

[Base quinta. Formació en empresa](#_Toc168492987)

[Base sexta. Professorat](#_Toc168492988)

[Base sèptima. Tutoria](#_Toc168492989)

[Base octava. Nivell bàsic de l’activitat preventiva](#_Toc168492990)

[DISPOSICIÓ TRANSITÒRIA](#_Toc168492991)

[DISPOSICIÓ DEROGATÒRIA](#_Toc168492992)

[DISPOSICIONS FINALS](#_Toc168492993)

[ANNEX I: Currículum del mòdul professional Itinerari Personal per a l’Ocupabilitat](#_Toc168492994)

[ANNEX II. L’acció tutorial](#_Toc168492995)

# PREÀMBUL

L’Estatut d’Autonomia de la Comunitat Valenciana, en l’article 53, establix que és competència exclusiva de la Generalitat la regulació i l’administració de l’ensenyança en tota la seua extensió, nivells i graus, modalitats i especialitats, en l’àmbit de les seues competències, sense perjuí del que disposen l’article 27 de la Constitució i les lleis orgàniques que, conforme a l’apartat 1 de l’article 81, la despleguen.

La Llei orgànica 2/2006, de 3 de maig, d’educació (LOE), modificada per l’apartat cinc de l’article únic de la Llei orgànica 8/2013, de 9 de desembre, per a la millora de la qualitat educativa, establix que les administracions educatives desenvoluparan el currículum dels títols de Formació Professional, a partir del currículum bàsic.

La Llei orgànica 3/2022, de 31 de març, d’ordenació i integració de la Formació Professional, establix que qualsevol currículum de la formació professional tindrà com a objectiu facilitar el desenvolupament formatiu professional de les persones, promoure la formació integral d’estes, contribuir al desenvolupament de la seua personalitat en totes les dimensions, així com a l’enfortiment econòmic del país, del teixit productiu i el posicionament d’este en la nova economia, a partir de la qualificació de la població activa i de la satisfacció de les seues necessitats formatives a mesura que es produïxen.

Amb esta finalitat haurà d’incorporar continguts culturals, científics, tecnològics i organitzatius, així com continguts vinculats a la digitalització, la defensa de la propietat intel·lectual i industrial, la sostenibilitat, la innovació i la investigació aplicada, l’emprenedoria, la versatilitat tecnològica, les habilitats per a la gestió de la carrera professional, les relacions laborals, la prevenció de riscos laborals i mediambientals, la responsabilitat professional, les habilitats interpersonals, els valors cívics, la participació ciutadana i la igualtat efectiva entre hòmens i dones.

Així mateix, es podran incloure, respectant el corresponent currículum i la duració mínima de les ensenyances, complements formatius que s’ajusten a les necessitats de cada sector productiu en el territori o s’adapten a estes o a les del col·lectiu destinatari, o faciliten la superació de les ensenyances mitjançant l’adquisició de competències clau o qualsevol altre tipus de formació específica que facilite la inserció sociolaboral.

Com a desenvolupament de la llei orgànica esmentada, el Reial decret 659/2023, de 18 de juliol, desenvolupa l’ordenació del sistema de formació professional i definix, en el títol II, capítol IV, el grau D, cicles formatius de Formació Professional, i establix, en els articles 85 a 94, els aspectes específics d’accés i admissió als de grau bàsic.

Establix, així mateix, en la disposició addicional dotzena, que les actualitzacions necessàries per als títols de Formació Professional existents amb anterioritat a l’entrada en vigor del reial decret esmentat es faran d’acord amb la normativa vigent.

El reial decret esmentat establix, així mateix, que es deroga el Reial decret 127/2014, de 28 de febrer, pel qual es regulen aspectes específics de la Formació Professional Bàsica de les ensenyances de Formació Professional del sistema educatiu, s’aproven catorze títols professionals bàsics, es fixen els seus currículums bàsics i es modifica el Reial decret 1850/2009, de 4 de desembre, sobre expedició de títols acadèmics i professionals corresponents a les ensenyances establides en la Llei orgànica 2/2006, de 3 de maig, d’Educació, a excepció de l’apartat *b* de l’article 1 i dels annexos I a XIV del text legal esmentat.

El Reial decret 356/2014, de 16 de maig, establix set títols de Formació Professional Bàsica del catàleg de títols de les ensenyances de Formació Professional, i amplia així els títols de Formació Professional Bàsica, establits en el Reial decret 127/2014, de 28 de febrer.

Així mateix, el Reial decret 774/2015, de 28 d’agost, pel qual s’establixen sis títols de Formació Professional Bàsica del catàleg de títols de les ensenyances de Formació Professional, hi afig sis nous títols de Formació Professional Bàsica. Finalment, el Reial decret 73/2018, de 19 de febrer, establix el títol professional bàsic en Accés i Conservació en Instal·lacions Esportives i es fixen els aspectes bàsics del currículum.

Finalment, mitjançant el Reial decret 73/2018, de 19 de febrer, s’establix el títol professional bàsic en Accés i Conservació en Instal·lacions Esportives i es fixen els aspectes bàsics del currículum.

Mitjançant el Decret 185/2014, de 31 d’octubre, del Consell, pel qual s’establixen vint currículums corresponents als cicles formatius de Formació Professional Bàsica en l’àmbit de gestió de la Comunitat Valenciana, es va determinar el currículum tenint en compte les característiques socioproductives, laborals i educatives de la Comunitat Valenciana.

Mitjançant el Decret 23/2022, de 4 de març, del Consell, s’establix el currículum dels cicles de Formació Professional corresponents als títols professionals bàsics en Activitats Maritimopesqueres, Activitats de Forn i Pastisseria, Activitats Domèstiques i de Neteja d’Edificis, Manteniment de Vivendes, Fabricació d’Elements Metàl·lics, Instal·lacions Electrotècniques i Mecànica, i Manteniment d’Embarcacions Esportives i de Recreació.

Una vegada s’ha aprovat i publicat en el *Boletín Oficial del Estado* la normativa d’ordenació de la Formació Professional Bàsica i s’han fixat les seues ensenyances mínimes, els continguts bàsics de les quals representen el 50 % de la duració total del currículum d’este cicle formatiu, establida en 2.000 hores, és procedent modificar els vint currículums establits en el decret esmentat per a actualitzar-ne el contingut.

És necessari, tenint en compte els aspectes definits en la normativa esmentada anteriorment i, concretament, el que es disposa en la Llei orgànica 3/2022, de 31 de març, d’ordenació i integració de la Formació Professional i en la seua normativa de desplegament, establir el currículum complet d’estes noves ensenyances de Formació Professional Bàsica vinculades als títols esmentats en l’àmbit de la Comunitat Valenciana, ampliar i contextualitzar els continguts dels mòduls professionals i respectar-ne el perfil professional; per a això, s’establix en esta orde la regulació que és imprescindible, seguint el principi de proporcionalitat.

Mitjançant el Reial decret 498/2024, de 21 de maig, es modifiquen determinats reials decrets pels quals s’establixen títols de Formació Professional de grau bàsic i es fixen les seues ensenyances mínimes.

Este marc normatiu fa necessari establir les condicions d’implantació de determinats títols de Formació Professional Bàsica en l’àmbit de gestió de la Generalitat, així com establir el currículum dels cicles formatius corresponents als títols professionals bàsics establits, en compliment del que es regula en el Reial decret 659/2023, de 18 de juliol, i esta orde és la manera eficaç i eficient d’establir-ho, amb plena seguretat jurídica.

En la definició dels nous continguts s’han tingut en compte les característiques educatives, així com les socioproductives i laborals, de la Comunitat Valenciana, amb la finalitat de donar resposta als Objectius de Desenvolupament Sostenible (ODS) que deriven de l’Agenda de la Unió Europea UE130, 17 objectius, 169 metes, especialment l’objectiu 4 d’educació de qualitat, l’objectiu 8 de treball decent i creixement econòmic, i l’objectiu 10 de reducció de desigualtats com a repte global i actuació autonòmica. En este sentit es redacta la present orde, per a ajudar a cobrir les necessitats generals de qualificació dels recursos humans per a la seua incorporació a l’estructura productiva de la Comunitat Valenciana, sense cap perjuí a la mobilitat de l’alumnat, introduint només el que és necessari per a la seua aplicació eficaç, seguint el principi de proporcionalitat.

El contingut d’esta orde s’ajusta als principis de bona regulació que conté la Llei 39/2015, d’1 d’octubre, del procediment administratiu comú de les administracions públiques, i la Llei 40/2015, d’1 d’octubre, de règim jurídic del sector públic, als principis de necessitat, eficàcia, proporcionalitat, seguretat jurídica, transparència i eficiència, ja que perseguix l’interés general pel fet de facilitar l’adequació de l’oferta formativa a la nova regulació estatal, amplia l’oferta de Formació Professional i avança en la integració de la Formació Professional en el conjunt del sistema educatiu i formatiu.

Basant-se en el principi de necessitat, el desenvolupament curricular està plenament justificat per a regular estes noves ensenyances de Formació Professional vinculades als títols esmentats en l’àmbit d’esta comunitat autònoma, ja que s’amplien i es contextualitzen els continguts dels mòduls professionals i se’n respecta el perfil professional.

Així mateix, és coherent amb l’ordenament jurídic i permet una gestió més eficient dels recursos públics, amb la intenció de mantindre un marc normatiu estable, predictible, integrat i clar, i complix, amb això, el principi de seguretat jurídica.

Així, es completa de manera eficaç i eficient el marc legal establit pels reials decrets que establixen el currículum d’estes ensenyances, modificat mitjançant el Reial decret \_\_\_/\_\_\_\_\_, el qual introduïx la regulació adequada i imprescindible, que establix les obligacions necessàries a fi d’atendre l’objectiu que es pretén aconseguir, seguint el principi de proporcionalitat.

En aplicació del principi de transparència, durant el procediment d’elaboració de la norma s’ha permés la participació activa dels destinataris potencials a través del tràmit d’audiència i informació pública, de manera que queden justificats els objectius que perseguix l’orde.

Este currículum requerix una concreció posterior en les programacions que l’equip docent ha d’elaborar, les quals han d’incorporar el disseny d’activitats d’aprenentatge i el desenvolupament d’actuacions flexibles que, en el marc de la normativa que regula l’organització dels centres, possibiliten adequacions particulars motivades del currículum, sense que en cap cas supose la supressió d’objectius que afecten la competència general del títol.

La implantació de les modificacions en els currículums regulats per la present orde tindrà lloc a partir del curs 2024-2025 per als mòduls de primer, i a partir del curs 2025-2026 per als mòduls de segon.

Fent ús de les competències de l’article 53 de l’Estatut d’Autonomia de la Comunitat Valenciana, en l’exercici de les competències que em conferix la Llei 5/1983, de 30 de desembre, del Consell, a proposta de la directora general de Formació Professional, amb informe de l’Advocacia General de la Generalitat,

**ORDENE**

# Base primera. Objecte i àmbit d’aplicació

1. La present orde forma part del desenvolupament del Reial decret 659/2023, de 18 de juliol, i té per objecte el desenvolupament dels currículums actuals per a la Comunitat Valenciana dels cicles formatius de Formació Professional Bàsica dels títols professionals bàsics en Servicis Administratius, en Electricitat i Electrònica, en Fabricació i Muntatge, en Informàtica i Comunicacions, en Cuina i Restauració, en Manteniment de Vehicles, en Agrojardineria i Composicions Florals, en Perruqueria i Estètica, en Servicis Comercials, en Fusteria i Moble, en Reforma i Manteniment d’Edificis, en Arranjament i Reparació d’Articles Tèxtils i de Pell, en Tapisseria i Cortinatge, en Vidrieria i Terrisseria, en Activitats Agropecuàries, en Aprofitaments Forestals, en Arts Gràfiques, en Allotjament i Bugaderia, en Indústries Alimentàries, en Informàtica d’Oficina, en Activitats Maritimopesqueres, en Activitats de Forn i Pastisseria, en Activitats Domèstiques i de Neteja d’Edificis, en Manteniment de Vivendes, en Fabricació d’Elements Metàl·lics, en Instal·lacions Electrotècniques i Mecànica, en Manteniment d’Embarcacions Esportives i de Recreació i en Accés i Conservació en Instal·lacions Esportives en l’àmbit de la Comunitat Valenciana, tenint en compte les característiques socioproductives, laborals i educatives de la Comunitat Valenciana.

A este efecte, la identificació del títol, el perfil professional que ve expressat per la competència general, les competències professionals, personals, socials, i les competències per a l’aprenentatge permanent, així com l’entorn professional i la prospectiva del títol en el sector o sectors són els que es definixen en els títols professionals bàsics regulats en el Reial decret 356/2014, de 16 de maig; en el Reial decret 774/2015, de 28 d’agost, i en el Reial decret 73/2018, de 19 de febrer, i en els decrets que desenvolupen estes ensenyances a la Comunitat Valenciana.

2. El que disposa esta orde serà aplicable en els centres docents que desenvolupen les ensenyances dels cicles de Formació Professional Bàsica ubicats en l’àmbit territorial de la Comunitat Valenciana.

# Base segona. Temporització

La impartició dels mòduls professionals de cada un dels currículums dels cicles de Formació Professional Bàsica s’organitzarà en dos cursos acadèmics.

En compliment del que es disposa en l’apartat 4 de l’article 6 de la Llei orgànica 2/2006, de 3 de maig, d’educació, les hores del currículum bàsic de cada un dels mòduls professionals, amb l’excepció d’Itinerari Personal per a l’Ocupabilitat, inclosos en els reials decrets a què fa referència l’article 1 de la present orde, augmentaran proporcionalment d’acord amb el que s’establix en la normativa vigent. En cap cas este augment afecta les hores del currículum bàsic de l’Àmbit de Comunicació i Ciències Socials, Àmbit de Ciències Aplicades, Tutoria ni Projecte Intermodular d’Aprenentatge Col·laboratiu (GB), les respectives càrregues horàries de currículum bàsic dels quals són les que s’arrepleguen en la normativa de desenvolupament.

*Base tercera. Mòdul professional Itinerari per a l’Ocupabilitat*

L’àmbit professional inclourà el mòdul d’Itinerari Personal per a l’Ocupabilitat, que s’impartirà en primer curs, amb una càrrega horària setmanal de 2 hores i 64 anuals, i el seu currículum és el que s’especifica en l’annex I d’esta orde.

1. *Base quarta. Projecte Intermodular d’Aprenentatge Col·laboratiu*

El Projecte Intermodular d’Aprenentatge Col·laboratiu tindrà caràcter integrador de les competències adquirides, el currículum bàsic del qual s’establix en l’annex I del Reial decret 498/2024, de 21 de maig. Es desenvoluparà durant tot el cicle formatiu de grau bàsic i serà avaluat en segon curs.

Estarà vinculat als àmbits:

-Àmbit de Comunicació i Ciències Socials, que inclourà, de manera integrada: 1r Llengua Castellana. 2n Llengua Estrangera d’Iniciació Professional. 3r Ciències Socials. 4t Llengua Cooficial.

- Àmbit de Ciències Aplicades, que inclourà, de manera integrada: 1r Matemàtiques Aplicades. 2n Ciències Aplicades.

- Àmbit Professional, que inclourà els mòduls professionals que desenvolupen, almenys, la formació necessària per a obtindre un certificat professional de grau C, vinculat a estàndards de competència de nivell 1 del Catàleg nacional d’estàndards de competències professionals, i que inclourà el mòdul d’Itinerari Personal per a l’Ocupabilitat.

El docent responsable d’este projecte assumirà preferentment les funcions de tutor o tutora del grup. Esta funció podrà dividir-se entre diversos membres de l’equip docent que impartixen docència en el grup, en els termes que el centre establisca.

Segons el que es disposa en el Reial decret 498/2024, de 21 de maig, el projecte intermodular d’aprenentatge col·laboratiu es basarà en metodologies actives-metodologia basada en reptes.

1. *Base quinta. Formació en empresa*
2. La formació en empresa o organisme equiparat no té currículum propi i diferenciat, per la qual cosa no és un mòdul professional, i contribuïx al desenvolupament de part dels resultats d’aprenentatge que preveuen els mòduls professionals del currículum corresponent, així com de les competències previstes en l’oferta formativa; es desenvoluparà en règim general o intensiu. No són susceptibles de dualització el mòdul d’Itinerari Personal per a l’Ocupabilitat i el mòdul de Projecte Intermodular d’Aprenentatge Col·laboratiu.
3. Segons el que preveu la Llei orgànica 3/2022, per a iniciar la formació en l’empresa o organisme equiparat, l’alumnat haurà de tindre complits els 16 anys i haver adquirit les competències relatives als riscos específics i les mesures de prevenció de riscos laborals en les activitats professionals corresponents al perfil professional, segons requerisca la normativa vigent en matèria de prevenció de riscos laborals, per la qual cosa resulta obligatòria la seua ubicació temporal en el primer trimestre del primer curs.
4. A este efecte, la formació en empresa està delimitada per la normativa laboral vigent, quant a l’afectació de menors de 16 anys o col·lectius les condicions laborals dels quals venen determinades per l’esmentada normativa.
5. No podrà desenvolupar-se un mòdul professional del currículum bàsic, íntegrament, en l’empresa o organisme equiparat.
6. La formació en empresa es realitzarà preferentment en règim general. En este supòsit, la formació en empresa o organisme equiparat representarà com a mínim el 20 % de la duració total del cicle, preveurà entre el 10 % i el 20 % dels resultats d’aprenentatge de l’àmbit professional, i podrà desenvolupar-se en alguna de les modalitats següents:
7. *a*) Acumulada
8. - En dos cursos: L’alumnat durà a terme la formació en empresa al final de cada un dels dos cursos en els quals s’estructura el cicle formatiu, durant el tercer trimestre del curs. En este supòsit, els centres educatius hauran de garantir la interacció didàctica adequada, contínua i de qualitat, siga síncrona o asíncrona, que permeta realitzar les hores corresponents al mòdul de projecte intermodular d’aprenentatge col·laboratiu i les corresponents a tutoria, tant individual com col·lectiva, mitjançant l’establiment de les mesures oportunes i adaptades a l’entorn productiu i a les necessitats de l’empresa i el centre educatiu.
9. - En un curs: L’alumnat durà a terme la formació en empresa en l’últim trimestre de segon curs. En el primer curs dels cicles de grau bàsic, l’alumnat cursarà la duració completa dels mòduls i serà avaluat de la totalitat dels resultats d’aprenentatge en el centre educatiu.
10. *b*) Amb autorització prèvia de la direcció general competent en matèria de Formació Professional, els centres podran sol·licitar el desenvolupament de la formació en empresa en alternança, de manera que, des de primer curs, es puga alternar la formació en centre educatiu i la formació en empresa o organisme equiparat, garantint que, de manera síncrona o asíncrona, la interacció didàctica permeta complir els objectius corresponents als àmbits i al projecte intermodular d’aprenentatge col·laboratiu.
11. *c*) Formació en centre educatiu amb consolidació supervisada de resultats d’aprenentatge en empresa o organisme equiparat.
12. En tots els casos, en el nombre d’hores establit anteriorment s’inclouran les hores corresponents a les reunions de tutoria quinzenals que han de fer-se en el centre docent.
13. La formació en empresa estarà subjecta a convenis i acords bilaterals de col·laboració entre les empreses i entitats, i la conselleria competent en matèria d’educació. Els centres educatius podran actuar per delegació de competència de l’esmentada conselleria, per a la firma d’estos convenis i acords bilaterals, que han de facilitar que els centres educatius que impartisquen ensenyances de formació professional, ajusten els temps i programes de formació a les característiques pròpies del territori i de cada centre i de les empreses o organismes equiparats corresponents.
14. A este efecte, presentarà davant de la direcció territorial competent en matèria d’educació, per a la seua autorització, la proposta de distribució horària entre la fase en el centre educatiu i la fase en empresa o organisme equiparat, i els resultats d’aprenentatge que es treballen de manera compartida en la fase de formació en empresa, tenint en compte que l’estada en empresa o organisme equiparat es durà a terme preferentment en règim general.
15. Per a garantir que l’alumnat consolida els resultats d’aprenentatge associats al mòdul tant en el centre educatiu com en l’empresa, l’equip docent, de manera col·legiada i abans de començar el període de formació en empresa o organisme equiparat, valorarà si este està en disposició d’accedir a la formació esmentada, tenint en compte aspectes com l’assistència al centre docent, la realització d’activitats i treballs, la capacitat per al treball en equip o la capacitat per a la presa de decisions, entre d’altres, els quals hauran de quedar reflectits en el projecte curricular de l’oferta corresponent, i elevarà proposta a la direcció d’estudis.
16. La direcció d’estudis, per raons totalment justificades i motivades, adoptarà la decisió que un alumne o alumna no s’incorpore al període de formació en empresa o organisme equiparat i este alumnat continuarà la seua formació en el centre educatiu i serà avaluat pel professorat de cada un dels àmbits; la qualificació de l’àmbit professional serà provisional fins que no desenvolupe la totalitat del període de formació en empresa en segon curs, integrant els resultats d’aprenentatge de tots dos cursos.
17. Si, per motius de producció, teixit empresarial i factor socioeconòmic del seu entorn, no s’adequa el calendari de formació en empresa a les dates previstes per a l’aprenentatge de l’alumnat, es podran proposar i realitzar la formació en empresa o organisme equiparat en altres dates de manera flexible per a tot el grup d’alumnes, sempre que s’efectuen dins del mateix curs escolar, si es tracta de formació en empresa en dos cursos, amb un informe previ de la Inspecció d’Educació i una autorització de la direcció general competent en matèria de Formació Professional. En cas de donar-se algun supòsit d’excepcionalitat, l’alumnat acumularà la duració total del període d’estada en empresa en el segon curs. El centre educatiu haurà de notificar-ho a l’administració competent a través de la inspecció educativa.
18. Els centres educatius i les entitats autoritzades que impartisquen cicles formatius de grau bàsic organitzaran la realització de la formació en empresa o organisme equiparat mitjançant la subscripció de convenis de col·laboració, firmats per la direcció o l’entitat titular del centre docent i el representant legal de l’empresa o organisme equiparat. La relació entre alumne/alumna amb l’empresa o organisme equiparat durant el període de formació en empresa, i quan es tracte de modalitat general, no tindrà en cap cas naturalesa de relació laboral ni hi haurà, per tant, retribució econòmica.
19. La gestió de la formació en empresa es tramitarà en l’aplicació informàtica habilitada per a esta finalitat, amb la supervisió de la Inspecció d’Educació, que comprovarà l’adequació de formació en empresa al que establix la present orde.
20. L’alumnat que tinga mòduls professionals de primer curs avaluats parcialment per no haver realitzat el període de formació en empresa per raons degudament justificades podrà matricular-se de mòduls de segon curs.
21. Amb autorització prèvia de la direcció general competent en matèria de Formació Professional, els centres educatius podran optar per la formació en empresa o organisme equiparat en el règim dual intensiu.
22. La direcció general competent en matèria de Formació Professional dictarà totes les resolucions que resulten necessàries per a desplegar i aplicar el contingut d’esta base.
23. *Base sexta. Professorat*

1. Les especialitats del professorat amb assignació docent en els mòduls professionals s’arrepleguen en el Reial decret 498/2014, de 21 de maig.

2. Els professors i professores que impartisquen els mòduls professionals de Comunicació i Ciències Socials I i II de manera unitària i no pertanguen a l’especialitat de llengua estrangera o valencià corresponent, hauran d’acreditar la seua competència lingüística d’acord amb el que s’establix en l’Orde 3/2020, de 6 de febrer, de la Conselleria d’Educació, Cultura i Esport, per la qual es determina la competència lingüística necessària per a l’accés i l’exercici de la funció docent en el sistema educatiu valencià.

3. Amb la finalitat de garantir la qualitat d’estes ensenyances, el professorat dels centres docents no pertanyents a l’Administració educativa situats en l’àmbit territorial de la Comunitat Valenciana, per a poder impartir els mòduls professionals que conformen els cicles respectius de Formació Professional Bàsica, hauran de tindre la titulació acadèmica corresponent que es concreta i, a més, acreditar la formació pedagògica i didàctica a la qual fa referència l’article 100.2 de la LOE. La titulació acadèmica universitària requerida s’adaptarà a la seua equivalència de grau/màster universitari.

1. *Base sèptima. Tutoria*

En cada un dels cursos del cicle de formació professional bàsica, es dedicarà una hora setmanal de tutoria directa amb l’alumnat.

El departament d’orientació elaborarà, amb l’equip de tutors, un pla d’acció tutorial que garantisca aprenentatge, seguiment, promoció i integració sociolaboral de tots i cada un dels alumnes, que seran estructurats preferentment, segons el que es disposa en l’annex II de la present orde.

1. *Base octava. Nivell bàsic de l’activitat preventiva*

Tal com assenyala el punt 3 de l’article 88 del Reial decret 659/2023, de 18 de juliol, abans d’iniciar el període de formació en empresa o organisme equiparat, es garantirà que l’alumnat haja adquirit les competències i els continguts relatius als riscos específics i les mesures de prevenció en les activitats professionals corresponents al perfil professional de cada títol professional de grau bàsic, segons es requerisca en la normativa vigent en matèria de prevenció de riscos laborals.

Es valorarà, així mateix, la maduresa personal i el progrés en capacitats i habilitats personals i socials que permeten la seua incorporació al mercat de treball.

1. *DISPOSICIÓ TRANSITÒRIA*

## Única. Procés de transició i drets de l’alumnat que estiga cursant un cicle formatiu de grau bàsic segons el que s’establix per a l’obtenció del títol de tècnic o tècnica bàsic, emparat per la Llei orgànica 2/2006, de 3 de maig, d’educació (LOE) i el Reial decret 1147/2011, de 29 de juliol, pel qual s’establix l’ordenació general de la Formació Professional del sistema educatiu.

La Llei orgànica 2/2006, de 3 de maig, d’educació (LOE), establix l’ordenació general del sistema educatiu i, en conseqüència, de la Formació Professional.

Llei orgànica 3/2022, de 31 de març, d’ordenació i integració de la Formació Professional, juntament amb el Reial decret 659/2023, de 18 de juliol, despleguen l’ordenació específica del sistema de formació professional.

El Reial decret 278/2023, d’11 d’abril, establix el calendari d’implantació del sistema de formació professional establit per la Llei orgànica 3/2022, de 31 de març, d’ordenació i integració de la Formació Professional.

De tot el que s’ha esmentat, es conclou, de manera transitòria, que l’alumnat que, en finalitzar el curs escolar 2023-2024, complisca les condicions requerides per a cursar les ensenyances del segon curs d’un cicle formatiu, emparat per la legislació anterior a l’entrada en vigor de la present orde, i que no haja superat algun dels mòduls professionals del primer curs que no té continuïtat en les ensenyances del cicle del títol corresponent, disposarà de dos convocatòries en cada un dels dos anys successius per a poder superar estos mòduls professionals.

Transcorregut este període, en el curs escolar 2026-2027, se li aplicaran les convalidacions per als mòduls superats establides en el capítol VI del Reial decret 659/2023, de 18 de juliol, o la norma bàsica que ho desplegue.

Així també, l’alumnat que, en finalitzar el curs escolar 2024-2025, no haja superat algun dels mòduls professionals del segon curs que no té continuïtat en les ensenyances del cicle del títol corresponent, disposarà de dos convocatòries en cada un dels dos anys successius per a poder superar estos mòduls professionals.

Transcorregut este període, en el curs escolar 2027-2028, se li aplicaran les convalidacions per als mòduls superats establides en el capítol VI del Reial decret 659/2023, de 18 de juliol, o norma bàsica que ho desenvolupe.

# DISPOSICIÓ DEROGATÒRIA

## Única: derogació normativa

Queden derogades totes les disposicions del mateix rang o inferior que s’oposen al que establix esta orde.

# DISPOSICIONS FINALS

## Primera. Aplicació i desplegament

S’autoritza la persona titular de la direcció general competent en matèria de Formació Professional per a dictar totes les disposicions que siguen necessàries per a l’aplicació i el desplegament del que es disposa en esta orde.

## Segona. Entrada en vigor

Esta orde entrarà en vigor l’endemà de ser publicada en el *Diari Oficial de la Generalitat Valenciana*.

València, XXX de XXX de 2024

El conseller d’Educació, Universitats i Ocupació

JOSÉ ANTONIO ROVIRA JOVER

# ANNEX I: Currículum del mòdul professional Itinerari Personal per a l’Ocupabilitat

*Codi: 3159*

Resultats d’aprenentatge i criteris d’avaluació:

RA1: Identifica els conceptes bàsics sobre seguretat i salut en el treball en el sector productiu associat al perfil professional.

*a*) S’ha valorat la relació entre treball i la salut, amb especial atenció als conceptes clau de risc i dany derivat del treball.

*b*) S’ha reflexionat sobre els danys derivats del treball i les seues diferents formes: accidents de treball, malalties professionals i altres patologies derivades del treball.

*c*) S’ha determinat el marc normatiu bàsic, així com els drets i deures en matèria de prevenció de riscos laborals.

RA2: Avalua els riscos derivats de la seua activitat i analitza les condicions de treball i els factors de risc presents en el seu entorn laboral.

*a*) S’han classificat els factors de risc en l’activitat i els danys que se’n deriven.

*b*) S’han identificat les situacions de risc més habituals en els entorns de treball de l’activitat professional relacionada amb el títol professional bàsic.

*c*) S’ha valorat la importància de l’avaluació de riscos en l’empresa.

*d*) S’han classificat i descrit els tipus de danys professionals, amb referència especial a accidents de treball i malalties professionals, relacionats amb el perfil professional del títol professional bàsic.

RA3. Aplica les mesures de prevenció i protecció, analitzant les situacions de risc en l’entorn laboral del títol professional bàsic.

*a*) S’han definit les tècniques de prevenció i de protecció individual i col·lectiva que s’han d’aplicar per a evitar els danys en l’origen i minimitzar les conseqüències en cas que siguen inevitables.

*b*) S’ha analitzat el significat i l’abast dels diversos tipus de senyalització de seguretat.

*c*) S’han analitzat els protocols d’actuació en cas d’emergència.

*d*) S’han identificat les tècniques bàsiques de primers auxilis que s’han d’aplicar en el lloc de l’accident davant de diferents tipus de danys i la composició i l’ús de la farmaciola.

RA4. Desenvolupa activitats d’autoconeixement que li permeten orientar-se a camps professionals motivadors en els quals pot desplegar totes les seues capacitats.

*a*) S’han avaluat els propis interessos, motivacions, habilitats i destreses en el marc d’un procés d’autoconeixement.

*b*) S’han determinat les competències personals i socials amb valor per a l’ocupació.

*c*) S’ha valorat el concepte d’autoestima en el procés de busca d’ocupació.

*d*) S’han identificat les fortaleses, debilitats, amenaces i oportunitats pròpies per a la inserció professional, així com les estratègies per a traure’ls el màxim aprofitament.

*e*) S’han identificat expectatives de futur per a inserció professional i s’han analitzat competències, interessos i destreses personals.

RA5. Desenvolupa habilitats socials concretes que s’han demostrat com a fonamentals a l’hora de trobar una ocupació i mantindre-la.

*a*) S’ha valorat la importància de les competències personals i socials en l’ocupabilitat.

*b*) S’han aplicat estratègies per a canalitzar les emocions de manera assertiva en les relacions amb altres persones i s’han diferenciat de conductes agressives i/o passives.

*c*) S’han posat en pràctica tècniques de presentació, orals i escrites, per a una comunicació efectiva i afectiva i s’ha valorat la importància que tenen com a recurs personal per a l’ocupabilitat.

*d*) S’han identificat els beneficis del treball en equip, així com les diferents maneres de dur-lo a terme.

*e*) S’ha reaccionat de manera flexible i positiva davant de conflictes i situacions noves i s’han aprofitat les oportunitats i s’han gestionat les dificultats fent ús d’estratègies relacionades amb la intel·ligència emocional.

RA6. Accedix a la informació dels possibles itineraris acadèmics i/o professionals que té al seu abast a través de la investigació i la reflexió lliure d’estereotips vocacionals.

*a*) S’ha determinat la realitat de l’entorn sociolaboral actual.

*b*) S’han identificat els itineraris acadèmics i professionals afins als seus interessos i s’han valorat les opcions que millor s’ajusten als seus perfils professionals i preferències.

*c*) S’ha valorat la importància de la formació permanent com a factor clau per a l’ocupació i l’adaptació al canvi.

RA7. Posa en marxa un itinerari propi, analitza les diferents opcions educatives i professionals, valora els avantatges i els inconvenients de cada una i examina aquelles que millor s’ajusten a les seues possibilitats i preferències.

*a*) S’han valorat els avantatges i inconvenients de cada una de les opcions possibles.

*b*) S’han analitzat i seleccionat les opcions que més s’ajusten als seus perfils professionals.

*c*) S’ha dut a terme un procés de presa de decisions i s’ha identificat l’itinerari acadèmic i professional personal a partir de les seues preferències professionals, interessos i metes en el marc d’un projecte professional.

RA8. Coneix les estratègies d’accés al mercat de treball per compte d’altri i utilitza les ferramentes necessàries per al procés d’inserció laboral.

*a*) S’ha analitzat la busca d’ocupació com un procés.

*b*) S’han identificat les diferents fonts d’informació d’accés a l’ocupació.

*c*) S’han analitzat les diferents tècniques utilitzades per a la busca d’ocupació per compte d’altri.

*d*) S’han posat en pràctica les diferents ferramentes que permeten una busca d’ocupació òptima.

Continguts

Continguts mínims nivells bàsic de PRL.

I. Conceptes bàsics sobre seguretat i salut en el treball.

El treball i la salut: els riscos professionals. Factors de risc.

Danys derivats del treball. Els accidents de treball i les malalties professionals. Altres patologies derivades del treball.

Marc normatiu bàsic en matèria de prevenció de riscos laborals. Drets i deures bàsics en esta matèria.

II. Riscos generals i com previndre’ls.

Riscos lligats a les condicions de seguretat.

Riscos lligats al medi ambient de treball.

La càrrega de treball, la fatiga i la insatisfacció laboral.

Sistemes elementals de control de riscos. Protecció col·lectiva i individual.

Plans d’emergència i evacuació.

El control de la salut dels treballadors.

III. Riscos específics i com previndre’ls en el sector corresponent a l’activitat de l’empresa.

IV. Elements bàsics de gestió de la prevenció de riscos.

Organismes públics relacionats amb la seguretat i salut en el treball.

Organització del treball preventiu: “rutines” bàsiques.

Documentació: compilació, elaboració i arxiu.

Primers auxilis.

Habilitats socials, personals i emocionals

I Habilitats de comunicació.

Escolta activa i empatia

La conducta agressiva, passiva i assertiva.

Tècniques bàsiques d’assertivitat.

Comunicació adequada en l’entorn de treball.

Passos que cal seguir en el maneig de peticions, crítiques i queixes.

Habilitats de comunicació en entorns virtuals

Tècniques bàsiques de comunicació oral i escrita

II Treball en equip: col·laboració, delegació i gestió del temps.

III Resolució de problemes.

Procés de solució de problemes interpersonals. La mediació

L’autocontrol. El maneig de l’estrés: identificació de detonants.

Estratègies d’autocontrol en situacions conflictives.

Elaboració itinerari acadèmic i professional

Anàlisi de les actituds, dels interessos i valors personals per a optimitzar el procés d’inserció laboral.

Anàlisi de les oportunitats de l’entorn professional

Itinerari acadèmic: opcions i requisits.

Objectiu professional: definició i estratègies per a complir-lo.

Procés de presa de decisions.

Elaboració d’un itinerari personal acadèmic i professional

Accés mercat laboral.

Fonts d’informació per a l’ocupació.

Entitats vinculades al mercat laboral.

El procés de busca d’ocupació.

Tècniques i ferramentes per a la busca d’ocupació

Treballar en el sector públic: accés i requisits

# ANNEX II. L’acció tutorial

Objectius generals

L’acció tutorial orientarà el procés educatiu individual i col·lectiu dels alumnes i les alumnes i contribuirà a l’adquisició de competències socials i a desenvolupar l’autoestima dels alumnes i les alumnes, així com a fomentar les habilitats i les destreses que els permeten programar i gestionar el seu futur educatiu i professional.

L’acció tutorial contribuirà a:

– Generar il·lusió per continuar aprenent (reconciliació amb el treball acadèmic).

– Millorar l’autoestima des de pràctiques d’escolta i tracte personalitzat.

– Ajudar a descobrir les habilitats i les capacitats personals mitjançant processos de valoració del que són capaços de fer (autoconcepte positiu).

– Interioritzar un estil democràtic de relació i resolució de conflictes.

– Autogestionar-se les adaptacions a noves situacions socials des de l’ús de la reflexió conseqüencial.

– Aprendre a viure el temps d’oci com a moment de trobada gratificant i no consumista.

– Viure la reflexió grupal com a dinàmica de gestió democràtica i pluralista.

– Trobar en el grup un espai de debat constructiu i d’autocontrol emocional i conductual.

– Saber prendre decisions professionals o laborals al terme d’un procés d’orientació.

Objectius específics

3. Continguts de l’acció tutorial

Els continguts que es proposen a manera d’orientació afavorixen, mitjançant diverses dinàmiques i metodologies, la consecució dels cicles de Formació Professional Bàsica.

Blocs de continguts que s’han de desenvolupar en les tutories:

Bloc 1: Acollida i organització grupal

– Acollida: presentació de l’equip docent i dels espais de treball; coneixement del nou grup.

– Organització del treball escolar, grupal i personal.

– Planificació de les accions educatives.

– Itinerari acadèmic i/o professional.

– Establiment de les normes bàsiques de funcionament i relació.

Bloc 2: Identitat i autonomia personal

– Autoconeixement de capacitats específiques.

– Autoestima.

– Projectes grupals i personals.

– Coneixement i autovaloració de les destreses motrius.

Bloc 3: Habilitats i hàbits de convivència democràtica.

– Valors i interessos grupals: àrees de debat i formació.

– Experiències d’oci gratificant i constructiu.

– Estratègies per a desenvolupar el pensament reflexiu.

– La resolució de conflictes.

– Valors sobre convivència, salut i oci.

– Celebracions culturals i les pròpies de la convivència grupal.

Bloc 4: L’orientació personal i grupal

– Àrees d’autoconeixement, procés de reflexió i presa de decisions.

– Confrontació cognitiva i afectiva entre el que sap fer i el que desitja aconseguir.

– Presa de decisions.

Bloc 5: La participació dels pares o responsables legals

– Reunions de pares: informació, debat, orientació i avaluació del procés educatiu.

– Entrevistes de seguiment i orientació.

4. Orientacions metodològiques

És procedent utilitzar en les dinàmiques de treball l’expressió oral en les seues diverses maneres de comunicació grupal. D’altra banda, el procés general de les dinàmiques tutorials ha de tindre una estructura constant d’anàlisi-observació o escolta, debat-col·loqui, reflexió conseqüencial i elaboració de propostes i d’acords.

5. Indicadors d’avaluació

– Saber resoldre conflictes mitjançant estratègies de diàleg i acords.

– Respondre positivament a temes relacionats amb la seua preparació professional o estudis posteriors.

– Mostrar satisfacció de l’ambient grupal i de la manera com s’han gestionat els temes de grup.

– Valorar positivament el tracte i l’atenció rebuda.

– Ser capaç de verbalitzar aspectes positius de si mateix i dels altres.

– Reconéixer els valors humans de la convivència democràtica.

– Conviure i treballar pacíficament amb persones d’altres cultures.

– Saber debatre temes d’acord amb normes de respecte i tolerància.

– Formular decisions personals seguint un procés senzill d’informació i reflexió.

ORIENTACIONS METODOLÒGIQUES

El procés d’ensenyança-aprenentatge s’organitzarà de manera individualitzada, atenent les necessitats específiques de cada alumne o alumna a partir d’un pla personalitzat de formació.

Per altra banda, i atesa la naturalesa dels mòduls professionals del currículum dels cicles de Formació Professional Bàsica, estos hauran d’entendre’s com a àrees integradores i necessàriament interdisciplinàries. A més, es buscarà un tipus de proposta que tinga en compte les aportacions audiovisuals i informàtiques i l’aprenentatge per descobriment, que afavorisca les tècniques de treball autònom i en equip, que desenvolupe el pensament divergent i es complemente amb estades en el laboratori, visites a museus, entrevistes, visites a empreses, observacions astronòmiques, teatres, tallers de creació, etc.

Els continguts dels mòduls professionals, doncs, tindran un caràcter globalitzador, i per a això s’estructuraran els continguts de manera progressiva: des del més instrumental i senzill cap al més tècnic i complicat.

Els continguts i les activitats corresponents als mòduls professionals han de constituir, en la mesura que siga possible, l’eix motivador entorn del qual s’integren la resta d’aprenentatges de caràcter formatiu general.

D’altra banda, és fonamental proporcionar als alumnes els mitjans necessaris perquè s’acostumen a assumir actituds crítiques, creatives i solidàries, raó per la qual hi ha d’haver una interacció permanent entre professor i alumne i entre els mateixos alumnes, és a dir, un treball en equip que es traduïsca en debats, treballs d’investigació, interpretació de textos, elaboració d’articles i/o entrevistes, etcètera.

De la mateixa manera, és necessari que hi haja espais apropiats (dins i fora de l’aula) que permeten i fomenten les diferents activitats, que possibiliten un tractament a la diversitat i en què troben fàcilment els materials necessaris: biblioteca d’aula i del centre, arxius, laboratoris, aula d’informàtica..., igual que altres adequats per a la lectura silenciosa, el treball en equip, l’elaboració de materials, etc. No obstant això, els mètodes pedagògics s’han d’adaptar a les característiques del mateix alumnat, i cal tindre en compte com a prioritat la capacitat del treball autònom de l’alumne com a mitjà d’aprenentatge, promoure la creativitat i el dinamisme gràcies a la integració d’elements com ara Internet, la premsa, etc.

Resultarà fonamental l’atenció a la diversitat, de manera individual o en grup, ja que és necessari donar resposta a les necessitats educatives de tot l’alumnat, entendre esta atenció a la diversitat com una característica de la pràctica docent ordinària i oferir respostes diferenciades en funció de la diversitat de l’alumnat. Així doncs, serà d’especial importància la manera d’ensenyar i d’organitzar i distribuir l’aula, així com la capacitat d’ajustar l’actuació del professor al que són capaços d’aprendre els alumnes, sense renunciar als objectius didàctics de la unitat treballada. Per a això, el professor proposarà activitats d’aprenentatge variades i materials didàctics diversos, així com diferents maneres d’agrupar alumnes.